
REPUBLIKA HRVATSKA
TRGOVAČKI SUD U SPLITU
Sukoišanska 6, Split


RJEŠENJE

Trgovački sud u Splitu, po sucu tog suda Katarini Mikulić, kao stečajnom sucu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom BOSTEL j.d.o.o., 114. Brigade 10, Split, OIB: 88528684494 zastupan po punomoćnici Aniti Juretić, odvjetnici u Odvjetničkom društvu "Ivančević i partneri" j.t.d. iz Splita, 114. brigade 10, dana 24. ožujka 2017. godine

riješio je 

Nalaže se FINANCIJSKOJ AGENCIJI, Regionalni centar Split, Podružnica Split, Mažuranićevo šetalište 24b, OIB: 85821130368  da oslobodi sredstva zaplijenjena na računu dužnika na ime predujma za namirenje troškova stečajnog postupka. 

Obrazloženje

Financijska agencija, Regionalni centar Split podnijela je ovom sudu 09. kolovoza 2016. godine zahtjev za provedbu skraćenog stečajnog postupka nad BOSTEL j.d.o.o., 114. Brigade 10, Split, OIB: 88528684494.

U podnesenom zahtjevu navedeno je da dužnik na dan 05. srpnja 2016. godine, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 700.959,23 kuna, kao i da prema podacima koji su dostavljeni od Hrvatskog zavoda za mirovinsko osiguranje, dužnik nema zaposlenih.

Dana 22. ožujka 2017. godine dužnik je dostavio  ovom sudu potvrdu o evidentiranim neizvršenim osnovama za plaćanje dužnika, u smislu odredbi čl. 6. st. 2. i 4. SZ-a, a iz koje potvrde je razvidno da na dan 22. ožujka 2017. godine dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 0 dana.

Kako je dužnik postao sposoban za plaćanje, pa u smislu čl. 5. Stečajnog zakona ("Narodne novine" broj 71/15, dalje SZ) nema uvjeta za provođenje postupka, pa slijedom navedenog sud je rješenjem od 23. ožujka 2017. godine obustavio skraćeni stečajni postupak nad uvodnom navedenim dužnikom.

Uvidom u zahtjev FINE za provedbu skraćenog stečajnog postupka od 09.kolovoza 2016. godine utvrđeno je da dužnik na dan 05. srpnja 2016. godine ima na ime predujma za namirenje troškova stečajnog postupka zaplijenjena novčana sredstava u iznosu od 399,57 kuna. 

Odredbom članka 112. stavak 1. Stečajnog zakona ("Narodne novine" broj 71/15, dalje SZ) propisano je da će nakon što Financijska agencija utvrdi nemogućnost izvršenja osnove za plaćanje radi nedostatka novčanih sredstava na računima dužnika pravne osobe, naložit banci da zaplijeni novčana sredstva s računa dužnika, u iznosu od 399,57 kuna za predujam za namirenje troškova stečajnoga postupka, dok je stavkom 7. istog članka propisano da ako sud odbaci ili odbije prijedlog za otvaranje stečajnoga postupka, rješenjem o odbacivanju odnosno odbijanju naložit će Financijskoj agenciji da oslobodi sredstva zaplijenjena na temelju stavka 1. ovoga članka.
 
Budući da je FINA, temeljem čl. 112. st. 1. SZ-a, zaplijenila novčana sredstva s računa dužnika u iznosu od 399,57 kuna kao predujam za namirenje troškova naprijed navedenog stečajnoga postupka, te pošto je ovaj sud donio rješenje o obustavi skraćenog stečajnog postupka nad naprijed navedenim dužnikom, valjalo je, odlučiti kao u izreci ovog rješenja.

U Splitu, 24. ožujka 2017. godine 

SUDAC


Katarina Mikulić                                                                                                    

POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 


DNA:
- predlagatelju - FINA
- mrežna stranica e-Oglasna ploča sudova
- u spis

